AMATAV เทรดวันแรกวิ่งกว่า 20% ลุ้นทะลุ 10 บ.
AMATAV เทรดวันแรกวิ่งกว่า 20% ณ เวลา 10.00 น. มาที่ 9.15 บาท เพิ่มขึ้น 1.65 บาท หรือ 22% สูงสุดที่ 9.25 บาท ต่ำสุดที่ 9.05 บาท จากราคาขาย IPO ที่ 7.50 บาท มูลค่าซื้อขายที่ 412.04 ล้านบาท
16 ธ.ค. 2558

ผู้สื่อข่าวรายงานว่า ราคาหุ้นบริษัท อมตะ วีเอ็น จำกัด (มหาชน) หรือ AMATAV เปิดเทรดวันแรก ณ เวลา 10.00น. มาที่ 9.15 บาท เพิ่มขึ้น 1.65 บาท หรือ 22% สูงสุดที่ 9.25 บาท ต่ำสุดที่ 9.05 บาท จากราคาขาย IPO ที่ 7.50 บาท มูลค่าซื้อขายที่ 412.04 ล้านบาท ขณะที่ดัชนีตลาดหุ้นไทยโดยรวมบวก 0.15%
บล.ฟินันเซีย ไซรัส จำกัด (มหาชน) และ บล.โนมูระ พัฒนสิน จำกัด (มหาชน) มองว่า ธุรกิจนิคมอุตสาหกรรมในเวียดนามยังคงขยายตัวต่อเนื่องและมีแนวโน้มเพิ่มขึ้นในอนาคต ได้ราคาเหมาะสมตามปัจจัยพื้นฐานปี 59 ที่ 10.40 บาท
อนึ่ง AMATAV เป็นผู้ประกอบธุรกิจโดยการถือหุ้นในบริษัทอื่น (Holding company) ที่ประกอบธุรกิจหลักในการพัฒนา ประกอบกิจการในนิคมอุตสาหกรรม และกิจการที่เกี่ยวเนื่องในประเทศเวียดนามซึ่งเป็นบริษัทย่อยของบริษัท อมตะ คอร์ปอเรชัน จำกัด (มหาชน) หรือ AMATA เตรียมเข้าซื้อขายใน SET ในกลุ่มอสังหาริมทรัพย์และก่อสร้าง หมวดธุรกิจพัฒนาอสังหาริมทรัพย์
โดยเป็นหลักทรัพย์จดทะเบียนและเริ่มทำการซื้อขายในวันที่ 16 ธ.ค.58 มีจำนวนหุ้นที่จดทะเบียน จำนวน 935,000,000 หุ้น จำนวนหุ้นชำระแล้ว 935,000,000 หุ้น พาร์หุ้นละ 0.50 บาท คิดเป็นทุนชำระแล้ว 467,500,000 บาท
ทั้งนี้จะเสนอขายหุ้นให้ประชาชนทั่วไปครั้งแรก (IPO) จำนวน 166,370,000 หุ้น ราคา IPO หุ้นละ 7.50 บาท และมีธนาคารไทยพาณิชย์ จำกัด (มหาชน) หรือ SCB และ บริษัท หลักทรัพย์ อาร์เอชบี (ประเทศไทย) เป็นที่ปรึกษาทางการเงิน 
 